
1 Въведение 


Съвременните системи за компютърна алгебра (СКА), наричани често системи за символни и алгебрични пресмятания, системи за математически пресмятания или системи за компютърна математика, представляват програмни среди за символни и числени пресмятания и за визуализация на функции и данни. Те боравят с изрази, представени символно, и извършват над тях определени преобразования или решават определени типове задачи от различни области на математиката.


В исторически аспект СКА се разработват и използват от около четири десетилетия и за този период са разработени няколко десетки СКА - с общо предназначение (с богат набор от операции от различни области на математиката) и специализирани (ориентирани към приложение в определена област). У нас са познати и използвани, например, СКА с общо предназначение (с версии за различни типове компютри) MATHEMATICA, MAPLE, DERIVE, MACSYMA, MATLAB, REDUCE и др.


СКА намират приложение предимно в научно-изследователската работа, при решаване на научно-технически задачи и в обучението. Докато за научните изследвания в редица области и за инженерните пресмятания тези системи вече са естествено помощно средство, за обучението по математика това става по-бавно. За последните няколко години, обаче, е характерен "бум" в това направление. Това се вижда от публикации в списания, свързани с приложението на СКА или с използването на компютри в обучението по математика, от тематиката на редица международни конференции, от информационни материали, достъпни чрез Интернет. 


На разширяващото се приложение на СКА влияят, разбира се и новите технологии, особено появата на графичните калкулатори, наричани често алгебрични калкулатори (АК) поради вградените в тях възможности на конкретна система за компютърна алгебра. Те все повече се използват и тяхното най-широко приложение вероятно ще бъде  за целите на обучението.


Нека отбележим, че СКА и АК се използват не само в обучението по математикам; макар и в по-малка степен, те намират приложение и в обучението по физика, химия, технически и икономически науки и др.


Понятието програмни средства за компютърна алгебра включва СКА, отделни пакети, програми за самостоятелно обучение (“tutorials”), програмни среди, базирани на конкретна СКА и др.


2. СКА и обучението по математика

Системите за компютърна алгебра (СКА), като важен компонент на съвременния математически софтуер, са естествено помощно средство при преподаването и изучаването на математически дисциплини в университетите и училищата. Както беше споменато по-горе, една съвременна СКА с общо предназначение представлява среда за символни и числени пресмятания и визуализация на функции и данни. В такава компютърна среда математиката изглежда по-привлекателна и по-достъпна, по-лесно и естествено се осмислят нещата като се свърже аналитичния с графичния подход (например при разглеждане на понятието функция) и т.н. При това използването на СКА подпомага, а не заменя упражненията, а в много случаи и новият материал може да се възприеме по-добре, ако се илюстрира по подходящ начин с една СКА. 


Представляват интерес изследвания, разглеждащи промените, които възникват под влияние на използването на СКА и АК в обучението по математика - в неговите цели, съдържание и методи на работа [17]. Обсъждат се технологичните и дидактически аспекти на новата ситуация, в която се намира преподавателят, необходимостта от неговата “преориентация”.


А в статията [15] се отбелязват следните важни моменти в използването на СКА и АК в обучението: постига се "тривиализация" в работата (нещата изглеждат по-лесни), усвояване на знания чрез експериментиране, визуализация (онагледяване на разглежданите понятия), концентрация на вниманието на учениците (или студентите). Разбира се, всичко това може да бъде разгледано в контекста на споменатите в предишния абзац промени. За сметка на автоматизираното извършване на рутинни пресмятания, например, може да се обърне по-голямо внимание на същността на математическите понятия и развитието на математическото мислене, на възможностите за решаване на задачи “от реалния свят” и т.н.


В нашите училища и университети използването на компютри и създаването на компютърни класове или лаборатории е нещо обичайно. Те, обаче, рядко се използват в обучението по математика. Добро изключение е приложението на езика Logo за представяне на математически обекти (предложено в учебниците по математика и информатика от авторски колектив под ръководството на акад. Бл. Сендов), използването на системата Планиметрия, някои експерименти напоследък за използване на алгебрични калкулатори в часовете по математика и др. 


Въпросът “използват ли се компютри в обучението по математика” поражда допълнителни въпроси - има ли подходящ софтуер, достъпен ли е той, колко лесно се усвоява, как би повлияло неговото използване на учебните програми и т.н.


Една от целите на настоящия “site” е да предложи отговори на част от тези въпроси с предоставяне на подходяща информация на нашите преподаватели предимно от училищата. Постигането на тази цел безспорно би било полезно не само защото обучението по математика обикновено се съпътства с трудности, особено в училище, но и защото у нас няма такъв тип средства на разположение на учителите. СКА се използват предимно в някои университетски курсове и в единични случаи в училище, предимно в извънкласната работа.


3. Изследвания по разглежданата тематика в международен аспект


СКА се използват на всички нива на обучението по математика - от началното училище до университетите. Това е валидно предимно за чужбина поради факта, че материалната база е важна предпоставка за приложението на СКА, а у нас често наличието на компютри и легален софтуер е проблем.


Най-многобройни са приложенията на СКА за обясняване и онагледяване на различни понятия, както и за демонстриране на методи за решаване на задачи в разнообразни математически области: елементарна и линейна алгебра [1,4,11], геометрия [2,12], математически анализ [2,3,6,14], дискретна математика [2], числени методи [7] и др. Извършват се и експерименти за използване на СКА с цел развиване на математическото мислене на обучаемите и способностите им за решаване на нестандартни задачи [5,8,13].

Представляват интерес не само директните приложения на съвременните СКА и АК в обучението по математика, а също така изследвания и разработки, улесняващи това приложение. На първо място следва да отбележим наличието на СКА, проектирани специално за целите на обучението (макар, че могат да имат и други приложения) - такива са, преди всичко DERIVE [16,24] и  MuPAD [25], като тяхното развитие и усъвършенстване продължава. Създават се и нови системи с подобно предназначение и в Интернет може да се намери информация за това (напр. в [23] Symb. Net, CAN, ... ). Друга група разработки е свързана с научно-изследователски проекти, включващи изследвания на различни аспекти на приложението на СКА в обучението по математика, разработване на системи за самостоятелно обучение (така наречените “tutorials”), математически курсове, базирани на конкретни СКА  и др.


Редица автори анализират и някои недостатъци на съществуващите СКА (и АК), които създават проблеми при използването им за образователни цели. Така например, известно е, че всяка СКА съдържа определен обем математически знания и в мощните СКА като Reduce, Macsyma, Maple, Mathematica и др. (нека ги наречем “класически”) този обем е твърде голям, но това са предимно алгоритмични знания и всеки програмиран алгоритъм е затворена кутия, която можем да използваме с определени параметри, за да получим определен резултат. Това понякога затруднява интерпретацията на получените резултати, тъй като системата не дава информация за отделните стъпки, на които е получено решението, за това, по какъв начин е решена поставената задача, защо резултатът действително е решение на задачата и т.н. Друг проблем е, че често при решаването на дадена задача е трудно да се избере най-подходящият за целта метод или алгоритъм измежду предлаганите от системата. Нещо повече, много от реализираните в “класическите” СКА алгоритми са различни от традиционно изучаваните в средното училище. Същевременно използването в средата на подходящо подбрани математически знания относно свойствата на типовете математически обекти, методите за решаване на различните класове задачи и т.н., представени в явен, декларативен вид,  дава определени предимства в сравнение със системите от “класически” тип. Интегрирането на класическите подходи за създаване на СКА с методи и средства на изкуствения интелект в една специализирана програмна среда ще позволи преодоляването на недостатъци от типа на споменатите и ще придаде на средата характеристиките на интелигентна програмна среда. Тази среда ще притежава също така интелигентен интерфейс, ориентиран предимно към потребители, преподаващи и изучаващи математика.


Разглежданата тематика ежегодно е предмет на международни конференции (през настоящата година има поне 4 такива), като се издават томове с докладите или се подготвят “Electronic Proceedings”. Статии  в тази област се публикуват в реномираното списание “International Journal of Computer Algebra in Mathematics Education” (IJCAME). Членове на колектива на настоящия проект са участвали с доклади и публикации в споменатите форуми (напр. [10] и [19] )


Съществува  международна организация по проблемите на СКА в обучението, с име  CAME (Computer Algebra in Mathematics Education) и на нейния адрес [22] в Интернет може да се намери информация за многобройни приложения на СКА в обучението по математика както в средните училища, така и в университетите.


4. Изводи


Приложението на СКА и АК в обучението по математика е предизвикателство за преподавателите по математика и макар, че е свързано с проблеми от различен характер, тяхното решаване си струва усилията.  СКА трябва да намерят своето естествено място в часовете по математика . Но този процес трябва да бъде подпомогнат и това е особено актуално за нашата страна. В този смисъл считаме, че публикуването на материали в Интернет (наши изследвания и обзори) и улесняването на достъпа до подходяща информация в световната мрежа е особено полезно.


4. Наши изследвания по темата

В  секция  "Изкуствен  интелект"  на  ИМ  при  БАН  има натрупан  около  20  годишен  опит  в   областта   на   СКА. В част I. на приложената литература са представени публикации върху основните резултати в секцията в тази област. 

Съществена част от изследванията в областта на СКА е свързана с развитие и приложение на системите  REDUCE,  SAC-2,  FORMAC,  MAPLE  и  MATHEMATICA.


Разработена е концепция за интелектуализирани аналитично-изчислителни системи (ИАИС) [I.8,15,29], различни аспекти от която са  реализирани  в някои специализирани СКА, създадени в секцията [I.10,18,21].


Разработени са специализирани СКА и програмни пакети с различно предназначение. Предвижданото приложение на някои от тях е свързано с обучението в някои университетски курсове.


Някои публикации на членове на колектива, напр. [10, 19, 20, 21] разглеждат проблеми на приложението на СКА в обучението.


Част от изследванията са свързани с два договора с НФНИ и с две съвместни теми с чуждестранни институти. (CNRS, Франция и Университета в Беер Шева, Израел). 


Във Факултета по математика и информатика на Софийския университет "Св. Климент Охридски" (катедра “Компютърна информатика”) се извършват изследвания върху различни аспекти на създаването на интелигентни СКА [II.11-15].


Създадена е експериментална интелигентна система за компютърна алгебра, наречена STRAMS [9,10]. Изследвана е потенциалната приложимост на STRAMS в обучението по различни математически дисциплини:

· като "експерт", който може да решава задачи от съответната област (включително стъпка по стъпка) и да обяснява по подходящ начин резултатите от своята работа;

· като средство за изграждането на отделни модули на интелигентни системи за обучение в областта на елементарната алгебра, тригонометрията, математическия анализ и др.

В изследванията в тази област участват и дипломанти.

